

 **Projektas**

**PANEVĖŽIO RAJONO SAVIVALDYBĖS TARYBA**

**SPRENDIMAS**

**DĖL ASMENINĖS PAGALBOS VALANDINIO ĮKAINIO PATVIRTINIMO**

2021 m. rugsėjo 30 d. Nr. T-

Panevėžys

Vadovaudamasis Lietuvos Respublikos vietos savivaldos įstatymo 16 straipsnio 2 dalies
37 punktu, Neįgaliojo mokėjimo už asmeninę pagalbą dydžio nustatymo tvarkos aprašo, patvirtinto Lietuvos Respublikos socialinės apsaugos ir darbo ministro 2021 m. liepos 1 d. įsakymu Nr. A1-478 „Dėl Lietuvos Respublikos neįgaliųjų socialinės integracijos įstatymo 251 straipsnio įgyvendinimo“
4 punktu ir atsižvelgdama į Panevėžio rajono socialinių paslaugų centro 2021 m. rugsėjo 9 d. prašymą
Nr. SD-461, Savivaldybės taryba n u s p r e n d ž i a:

 1. Patvirtinti asmeninės pagalbos valandinį įkainį – 7,87 Eur/val.

 2. Pavesti Savivaldybės administracijos direktoriui patvirtinti Asmeninės pagalbos paslaugos organizavimo ir asmens mokėjimo dydžio už asmeninės pagalbos paslaugas nustatymo tvarkos aprašą.

Virginija Savickienė

2021-09-09

**PANEVĖŽIO RAJONO SAVIVALDYBĖS ADMINISTRACIJOS**

**SOCIALINĖS PARAMOS SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL ASMENINĖS PAGALBOS VALANDINIO ĮKAINIO PATVIRTINIMO“ PROJEKTO AIŠKINAMASIS RAŠTAS**

2021 m. rugsėjo 9 d.

Panevėžys

 **1.** **Sprendimo projekto tikslai ir uždaviniai**

 Sprendimo projekto tikslas – patvirtinti asmeninės pagalbos valandinį įkainį.

**2. Siūlomos teisinio reguliavimo nuostatos**

Lietuvos Respublikos neįgaliųjų socialinės integracijos įstatymo 25¹ straipsnis ir Lietuvos Respublikos socialinės apsaugos ir darbo ministro 2021 m. liepos 1 d. įsakymas Nr. A1-478 „Dėl Lietuvos Respublikos neįgaliųjų socialinės integracijos įstatymo 25¹ straipsnio įgyvendinimo“, kuriais nustatoma, kad nuo 2021 m. liepos 1 d. už asmeninės pagalbos teikimo organizavimą ir jos kokybės užtikrinimą atsako savivaldybių institucijos.

Asmeninės pagalbos paslaugas teiks Panevėžio rajono socialinių paslaugų centras (toliau – Centras).

Šiuo sprendimu siūloma nustatyti asmeninės pagalbos valandinį įkainį – 7,87 Eur/val.

Vadovaujantis patvirtintu valandiniu įkainiu bus apskaičiuojamas asmens mokėjimo už teikiamą asmeninę pagalbą dydis, kuris negalės neviršyti 20 procentų asmeninės pagalbos teikimo išlaidų dydžio ir negalės būti didesnis negu 20 procentų asmens pajamų.

**3. Laukiami rezultatai**

Teikiant asmeninę pagalbą planuojama plėsti Centro teikiamų paslaugų tinklą. Planuojama, kad iki 2021 m. pabaigos, atsižvelgiant į individualius asmens poreikius, asmeninę pagalbą gaus visi norintys neįgalūs asmenys. Asmeninis asistentas galės suteikti pagalbą namuose ar viešojoje erdvėje, galės padėti pasirūpinti asmens higiena, maistu, padėti nuvykti į reikiamą vietą, pagelbėti bendrauti, tvarkyti finansinius išteklius, orientuotis aplinkoje, organizuoti laisvalaikį ir poilsį, palydėti ir padėti nuvykti į darbo pokalbį, surasti tinkamą transporto priemonę, padėti judėti ten, kur nėra pritaikyta aplinka. Svarbiausias asmeninio asistento uždavinys – ne atlikti veiksmus už neįgalųjį, o atlikti kartu su juo.

 **4.** **Lėšų poreikis ir šaltiniai**

Panevėžio rajono savivaldybės administracija (toliau – Savivaldybės administracija) ir Neįgaliųjų reikalų departamentas prie Socialinės apsaugos ir darbo ministerijos 2021 m. liepos mėnesį pasirašė Lietuvos Respublikos valstybės biudžeto lėšų, skirtų asmeninei pagalbai teikti ir administruoti, naudojimo sutartį, kurios pagrindu Savivaldybės administracijai 2021 metais asmeninei pagalbai teikti ir administruoti skirta 30 698,00 Eur valstybės biudžeto lėšų. Pagal savo finansines galimybes už teikiamas asmeninės pagalbos paslaugas mokės ir asmeninės pagalbos gavėjai.

Valandinis įkainis apskaičiuotas vadovaujantis Lietuvos Respublikos socialinės apsaugos ir darbo ministro 2021 m. liepos 1 d. įsakymu Nr. A1-478 „Dėl Lietuvos Respublikos neįgaliųjų socialinės integracijos įstatymo 25¹ straipsnio įgyvendinimo“. Įkainis apskaičiuotas atsižvelgiant į planuojamas asmeninės pagalbos teikimo ir organizavimo išlaidas. Įkainį sudaro bendroji asmeninės pagalbos lėšų dalis – asmeninę pagalbą organizuojančių ir teikiančių darbuotojų kvalifikacijos kėlimo ir komandiruočių išlaidos, ryšių įrangos ir ryšių paslaugų įsigijimo išlaidos – ir kintamoji dalis – asmeninę pagalbą organizuojančių ir teikiančių darbuotojų darbo užmokestis, valstybinio socialinio draudimo įmokos, darbdavių socialinė parama pinigais, transporto išlaidos, susijusios su asmeninės pagalbos teikimu, išlaidos kitoms prekėms bei paslaugoms, susijusioms su asmeninės pagalbos teikimu, įsigyti.

|  |  |  |  |  |
| --- | --- | --- | --- | --- |
| Eil.Nr. | Išlaidos | Bendroji lėšų dalis | Kintamoji lėšų dalis(Socialinio darbuotojo padėjėjo DU) | Iš viso: |
| 1.1. | Pastovioji darbo užmokesčio dalis |  | 5,59 x 177 = 989,43 | 989,43 |
| 1.2. | Kintamoji darbo užmokesčio dalis |  | 5 % = 49,47 | 49,47 |
| 1.3. | Sodra |  | 1,14 % = 15,06 | 15,06 |
| 1. | Bendra suma |  | 1 053,96 | 1 053,96 |
| 2.1. | Kvalifikacijos kėlimas, komandiruotės | 10,00 |  | 10,00 |
| 2.2. | Transporto išlaidos |  | 120,00 | 120,00 |
| 2.3. | Išlaidos kitoms prekėms ir paslaugoms (pirštinės, kaukės, dezinfekavimo priemonės) |  | 30,00 | 30,00 |
| 2.4. | Ryšių įranga ir ryšių paslaugos | 15,00 |  | 15,00 |
| 2.5. | Pavadavimas |  | 87,83 | 87,83 |
| 2. | Bendra suma | 25,00 | 237,83 | 262,83 |
|  | **Iš viso:** | **25,00** | **1 291,79** | **1 316,79** |

**1 val. paslaugos kaina - 7,87 Eur.** (1316,79 : 167,4 metinis vidutinis mėnesio valandų skaičius
2021 m).

**5. Kiti sprendimui priimti reikalingi pagrindimai, skaičiavimai ar paaiškinimai**

Savivaldybės administracijos direktoriaus įsakymu bus patvirtintas Asmeninės pagalbos paslaugos organizavimo ir asmens mokėjimo dydžio už asmeninės pagalbos paslaugas nustatymo tvarkos aprašas.

Nereikalingas sprendimo projekto antikorupcinis vertinimas.

Skyriaus vedėja Virginija Savickienė